बेंगलुरु स्थित ऑनलाइन टेस्ट प्रिपरेशन पोर्टल टॉप रैंकर्स के संस्थापक गौरव गोयल ने उत्तर प्रदेश टेक्निकल यूनिवर्सिटी (अब एकेटीयू) से कंप्यूटर इंजीनियरिंग करने के बाद एक निजी कंपनी में बतौर सॉफ्टवेयर इंजीनियर (क्वालिटी एश्योरेंस) काम किया। इसके बाद ब्रेन पुली सॉल्यूशंस कंपनी में बड़ा मौका मिला। यहीं पर देखा कि इंटरनेट एवं कम्युनिकेशन टेक्नोलॉजी ने किस प्रभावी तरीके से क्लासरूम की अवधारणा बदल दी है। जानकारियों के लिए स्टूडेंट्स अब सिर्फ किताबों पर निर्भर नहीं रह गए हैं, बल्कि ऑनलाइन माध्यमों से उनके पास असीमित सूचनाएं पहुंच रही हैं। अपने अध्ययन में इन्होंने यह भी पाया कि करीब 3.5 करोड़ स्टूडेंट्स ऑनलाइन परीक्षाएं देते हैं। लेकिन तैयारी करने के लिए उनके पास पर्याप्त ऑनलाइन स्रोत नहीं हैं। टॉप रैंकर्स के जरिये इसी जरूरत को भरने की कोशिश की गई है। स्टूडेंट्स आइबीपीएस पीओ, आरआरबी, एसएससी, क्लैट, सीजीएल जैसी तमाम प्रतियोगी परीक्षाओं की तैयारी के लिए यहां से सामग्री प्राप्त कर सकते हैं।